  Наталья Тетерина 21-тӥ шуркынмонэ Коми Элькунлэн шоркараз, Сыктывкарын, кырӟанъя «Универвидение» йӧскалык конкурслэн йылпумъян концертэз ортчиз. Студентъёс пӧлын устоез куара луон понна Россиысь 13 вылӥ дышетсконниосысь 11 кырӟасьёс но кык коллективъёс вожвылъяськизы. Соос пӧлын вал Удмуртиысь кырӟась, Глазкар пединститутын дышетскись Анатолий Михайлов. Со сярысь ивортодэтъя «Удмуртия» агентстволы конкурсэ Удмурт кун университетысь ыстэм мурт Юлия Постричева вераз. Дунъясьёслэсь баллъёссэс, вылӥ дышетсконниослэсь но Сыктывкарысь кун университетлэн ӧриезлэсь сётэм куараоссэс ватсаса, «Универвидение-2017» конкурслэн вормисез луиз Комиысь Кун службая но кивалтонъя элькун академиын дышетскись Диана Сенькина.  Тодэ вайытом, конкурсэ пыриськисьёс финалэ шедён понна кык кылзонъёсты ортчыны кулэ вал. Со сяна, устоез кырӟась луон понна вожвылъяськонэз азьланьтыны луонлык сётӥзы пыриськисьёслэн но учкисьёслэн куараоссы.  Юлия Постричевалэн верамезъя, Анатолий Михайлов вожвылъяськонлэн йылпумъян люкетаз ужрадэ пыриськисьёслэн куара сётэмзыя ортчиз. Отын со «Скайфол» фильмъя тодмо «Muse» кырӟанэз быдэстӥз.  Со сяна, «Универвидениын» асьме элькунлэсь данзэ Анастасия Иванова утиз. Нырысетӥ кылзонъёсы со удмурт кылын кырӟанэныз потӥз.  Настя удмурт кылын «АЕ» кырӟанэз быдэстӥз но 50 пӧлысь 47 балл люказ. Конкурслэн жюриез паймиз кырӟанлэн аспӧртэмлыкезлы, ушъязы выль быдэстэм понна. «Тӥ крезьгурын кыӵе ке выль ӧр усьтӥды!» — шуиз жюрилэн одӥгез ёзчиез Юлия ПостричеваКыкетӥ кылзонъёсын Анастасия Иванова «Би-2» группалэсь «Её глаза» кырӟанзэ быдэстӥз. Таяз люкетын ӧжытгес удалтӥз, пусйиз УдГУ-ысь ӧнерчи. Финалэ потыны луонлык смс-куара сётонъя вал на. Озьы ке но, люкам куараос Анастасиялы вормон понна вожвылъяськыны ӧз тырме. Жюрилэн пуктэмезъя, Анастасия Иванова финалэ потымтэос пӧлысь 5 устоез пӧлы пыриз но гала-концертын кырӟаны луонлык басьтӥз. Ватсалом, конкурсэ ваньмыз 28 кырӟасьёс пыриськизы. Вуоно арын вожвылъяськон Россилэн шоркараз, Москваын, ортчоз шуыса чаклало. Тегъёс: Лулчеберет УдГУ егитъёс Удмуртия ГГПИ кырӟан йӧслыкъёс  